CELEX: 32018D0820
Language: bg
Date: 2018-05-31 00:00:00
Title: Решение за изпълнение (ЕС) 2018/820 на Комисията от 31 май 2018 година за предоставяне на поисканата от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (нотифицирано под номер С(2018) 3222)

4.6.2018   
            
            
               BG
            
            
               Официален вестник на Европейския съюз
            
            
               L 137/27
            
         РЕШЕНИЕ ЗА ИЗПЪЛНЕНИЕ (ЕС) 2018/820 НА КОМИСИЯТА
   от 31 май 2018 година
   за предоставяне на поисканата от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници
   
      
         (нотифицирано под номер С(2018) 3222)
      
   
   (само текстът на нидерландски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално точка 2, трета алинея от приложение III към нея,
   като има предвид, че:
   
               (1)
            
            
               Директива 91/676/ЕИО има за цел опазване на водите от замърсяване с нитрати от селскостопански източници, чрез, наред с другото, ограничаване на използването на оборски тор за наторяване на земята. Ако държава членка възнамерява да разреши количество оборски тор на хектар, което е различно от количеството, посочено в параграф 2, втора алинея, първо изречение от приложение III към Директива 91/676/ЕИО, това количество трябва да бъде определено така, че да не засяга постигането на целите на Директивата и трябва да е обосновано от обективни критерии, като дълги вегетационни периоди и култури с голямо усвояване на азот. Обосновката трябва да се разгледа от Комисията.
            
         
               (2)
            
            
               На 8 декември 2005 г. Комисията прие Решение 2005/880/ЕО (2) за предоставяне на поисканата от Нидерландия дерогация в съответствие с Директива 91/676/ЕИО с цел да се разреши прилагането на оборски тор от пасящ добитък до максимум 250 kg азот на хектар годишно в стопанства с минимум 70 % пасища.
            
         
               (3)
            
            
               На 5 февруари 2010 г. Комисията прие Решение 2010/65/ЕС (3) за изменение на Решение 2005/880/ЕО и за удължаване на срока на дерогацията до 31 декември 2013 г.
            
         
               (4)
            
            
               На 16 май 2014 г. Комисията прие Решение за изпълнение 2014/291/ЕС (4). В това решение на Нидерландия беше предоставена дерогация съгласно Директива 91/676/ЕИО, за да се позволи прилагането на оборски тор от пасящ добитък за стопанства с най-малко 80 % пасища до 230 kg азот на хектар годишно за стопанства, разположени върху южни и централни песъчливи почви и върху льосови почви, и до 250 kg азот на хектар годишно за стопанства, разположени върху други видове почви. Дерогацията е засегнала 19 564 стопанства през 2016 г., които обхващат 47 % от общата нетна земеделска площ в Нидерландия.
            
         
               (5)
            
            
               На 31 януари 2018 г. Нидерландия внесе в Комисията искане, съгласно параграф 2, трета алинея от приложение III към Директива 91/676/ЕИО, за подновяване на дерогацията за периода 2018—2021 г.
            
         
               (6)
            
            
               В съответствие с член 3, параграф 5 от Директива 91/676/ЕИО Нидерландия прилага програма за действие на цялата си територия.
            
         
               (7)
            
            
               Законодателните актове на Нидерландия, с които се прилага Директива 91/676/ЕИО, включват стандарти за торенето както по отношение на азота, така и на фосфатите.
            
         
               (8)
            
            
               В съответствие с данните, които органите на Нидерландия са предоставили, през периода 2012—2015 г., броят на едрия рогат добитък и свинете в Нидерландия се е увеличил с 2,3 % и 0,8 % съответно в сравнение с периода 2008—2011 г. Броят на домашните птици в Нидерландия се е увеличил с 2,4 % за същия период. От 2006 г. в законодателните актове на Нидерландия (5) се определят ограничения за броя на свинете и домашните птици. Освен това, от януари 2015 г., в законодателните актове (6) на Нидерландия се изисква да се преработва подходящ дял от излишъка от оборски тор от млечния сектор. В допълнение в Нидерландия неотдавна е въведена система за права на производство на фосфати за млекодайни говеда (7). Всички тези мерки имат за цел предотвратяване на замърсяването на водни басейни.
            
         
               (9)
            
            
               През периода 2012—2015 г. са използвани 416 000 тона азот от оборски тор, което представлява спад с 4,4 % в сравнение с периода 2008—2011 г. (8) Използването на химически азотни торове в Нидерландия се е увеличило с около 4,3 % през периода 2012—2015 г. в сравнение с периода 2008—2011 г. (9)
               
            
         
               (10)
            
            
               В съответствие с научната обосновка, предоставена от органите на Нидерландия, климатът в Нидерландия, който се характеризира с равномерно разпределение на годишните валежи през цялата година и с относително малки годишни температурни амплитуди, позволява дълъг вегетационен период на тревата — 250 дни годишно.
            
         
               (11)
            
            
               Освен това информацията, която нидерландските органи са предоставили в контекста на предоставената с Решение 2014/291/ЕС предишна дерогация, показва, че дерогацията не е довела до влошаване на качеството на водните басейни в Нидерландия. Например концентрацията на нитрати във водите, които напускат зоната на кореновите системи на наблюдаваните стопанства, обхванати от разрешения, след 2006 г. е намаляла, а през 2015 г. и 2016 г. средно е била под 50 mg/l.
            
         
               (12)
            
            
               Докладваните от Нидерландия данни съгласно член 10 от Директива 91/676/ЕИО показват, че в периода 2012—2015 г. приблизително 88 % от мониторинговите станции за подземни води в Нидерландия са имали средна концентрация на нитрати под 50 mg/l и че в 79 % от тези мониторингови станции средната концентрация на нитрати е била под 25 mg/l. Данните също така показват, че за периода 2012—2015 г. 99 % от мониторинговите станции за повърхности води в Нидерландия са имали средна концентрация на нитрати под 50 mg/l и че в 96 % от тези мониторингови станции средната концентрация на нитрати е била под 25 mg/l. Данните показват непроменена или намаляваща тенденция при концентрацията на нитрати в подземните и повърхностните води в сравнение с периода 2008—2011 г. Независимо от това през отчетния период 2012—2015 г., 60 % от пресните води са с еутрофикация, 13 % — с потенциална еутрофикация и 27 % — без еутрофикация.
            
         
               (13)
            
            
               След като разгледа искането, подадено от Нидерландия в съответствие с приложение III, параграф 2, трета алинея към Директива 91/676/ЕИО и с оглед на Шестата програма за действие на Нидерландия и опита, натрупан в резултат на предвидената в Решение за изпълнение 2014/291/ЕС дерогация, Комисията счита, че количеството оборски тор от пасящ добитък, предложено от Нидерландия, съответстващо на 230 kg азот на хектар годишно за стопанства с най-малко 80 % пасища, разположени върху южни и централни песъчливи почви и върху льосови почви, и на 250 kg азот на хектар годишно за стопанства с най-малко 80 % пасища, разположени върху други видове почви, няма да засегне постигането на целите на Директива 91/676/ЕИО, при положение че са изпълнени някои стриктни условия от страна на Нидерландия и това е обосновано въз основа на обективни критерии.
            
         
               (14)
            
            
               Нидерландия следва да гарантира, че натискът върху водните басейни като следствие от нарастващия брой на селскостопанските животни и свързаното с това производство на оборски тор не се увеличава. За тази цел Нидерландия следва да гарантира, че общото производство на оборски тор, както от гледна точка на азотното съдържание, така и на фосфорното, няма да нарасне над нивото от 2002 г. Поради това новите законодателни актове за изпълнение на Шестата програма за действие на Нидерландия следва да предвиждат обвързващ таван на производството на оборски тор, който не трябва да бъде надвишаван и който може да бъде противопоставен на отделни земеделски стопани, когато е необходимо.
            
         
               (15)
            
            
               Разрешенията за отделни земеделски стопани подлежат на определени условия, с които се цели осигуряването на наторяване на равнището на стопанството въз основа на нуждите на насажденията и намаляване и предотвратяване на загубите на азот и фосфор във водите. Поради това тези условия следва да включват изисквания за въвеждането на план за наторяване на равнището на отделните стопанства, документирането на практиките на наторяване в отчети за наторяването, извършването на периодични анализи на почвата, прилагането на зелена покривка през зимата след отглеждането на царевица, изпълнението на специални разпоредби за разораването на тревните площи, ненаторяването преди разораването на тревните площи, вземането предвид при наторяването на приноса на бобовите култури и неприлагането върху почвата на фосфати от химически торове.
            
         
               (16)
            
            
               През последните години изпълнението от страна на Нидерландия на нейната политика в областта на управлението на оборския тор, включително съответствието с Решение за изпълнение 2014/291/ЕС, претърпя известни неуспехи, които доведоха до ситуация, при която съществуват опасения по отношение на евентуални измами. Тази извънредна ситуация изисква от Нидерландия да увеличи усилията си за предотвратяване на измамите при изпълнението на нейната политика в областта на оборския тор. Въпреки че в Шестата програма за действие вече се предвиждат мерки, които имат за цел засилването на контрола и инспекциите с оглед на подобряването на цялостното спазване на правилата на политиката на Нидерландия в областта на оборския тор, необходимо е да се положат допълнителни усилия, за да се насърчи ефективното изпълнение и цялостното спазване. Тези усилия следва да включват установяването на подобрена стратегия за правоприлагане, като се вземат предвид също и разпоредбите на Директива 2008/99/ЕО на Европейския парламент и на Съвета (10). Стратегията следва да се основава на независима оценка на спазването на правилата относно политиката на Нидерландия в областта на оборския тор и да съдържа специфични мерки, с които се цели допълнителното засилване на инспекциите и проверките и ясна методология за установяването на достатъчно възпиращи наказания и санкции. Поради това е обосновано да се ограничи продължителността на дерогацията, така че тя да изтече на 31 декември 2019 г., за да се позволи на Нидерландия пълно изпълнение на подобрената стратегия за правоприлагане. Нидерландия може да подаде, в съответствие с приложение III, параграф 2, втора алинея към Директива 91/676/ЕИО, искане за нова дерогация за последващ период.
            
         
               (17)
            
            
               Директива 2000/60/ЕО на Европейския парламент и на Съвета (11) предвижда всеобхватен трансграничен подход по отношение на опазването на водите, организиран около районите на речните басейни (РРБ), с цел да бъде постигнато добро състояние на европейските водни обекти. Намаляването на количеството на хранителните вещества е неразделна част от тази цел. Предоставянето на дерогация съгласно настоящото решение не засяга разпоредбите съгласно Директива 2000/60/ЕО и не изключва възможността да са необходими допълнителни мерки за изпълнение на произтичащите от нея задължения.
            
         
               (18)
            
            
               В Директива 2007/2/ЕО на Европейския парламент и на Съвета (12) се определят общи правила за създаване на инфраструктура за пространствена информация в Съюза за целите на политиките на Съюза в областта на околната среда и политиките или дейностите на Съюза, които могат да окажат въздействие върху околната среда. Когато е приложимо, пространствената информация, събирана в контекста на настоящото решение, следва да е в съответствие с разпоредбите, предвидени в посочената директива. С цел да се намали административната тежест и да се подобри съгласуваността на данните, при събиране на необходимите данни съгласно настоящото решение Нидерландия следва да използва, когато е целесъобразно, информацията, генерирана в рамките на интегрираната система за администриране и контрол, създадена съгласно дял V, глава II на Регламент (ЕС) № 1306/2013 на Европейския парламент и на Съвета (13).
            
         
               (19)
            
            
               Мерките, предвидени в настоящото решение, са в съответствие със становището на Комитета по нитратите, създаден съгласно член 9 от Директива 91/676/ЕИО,
            
         ПРИЕ НАСТОЯЩОТО РЕШЕНИЕ:
   Член 1
   Дерогация
   Дерогацията, поискана от Нидерландия с писмо от 31 януари 2018 г. с цел да се разреши използването на по-голямо количество азот от оборски тор от пасящ добитък от предвиденото в параграф 2, втора алинея, първо изречение от приложение III към Директива 91/676/ЕИО, се предоставя при условията, определени в настоящото решение.
   Предоставянето на дерогация съгласно настоящото решение не засяга разпоредбите на Директива 2000/60/ЕО.
   Член 2
   Обхват
   Настоящата дерогация се прилага за пасищни стопанства, за които е издадено разрешение в съответствие с член 6.
   Член 3
   Определения
   За целите на настоящото решение се прилагат следните определения:
   
               1.
            
            
               „пасищно стопанство“ означава всяко стопанство, в което поне 80 % от наторяемата площ е затревена;
            
         
               2.
            
            
               „тревопасен добитък“ означава едър рогат добитък (с изключение на малки телета), овце, кози, коне, магарета, елени и водни биволи;
            
         
               3.
            
            
               „селскостопанска земя“ означава теренът, който стопанинът притежава, наел е под аренда или управлява съгласно писмен индивидуален договор и за чието управление носи пряка отговорност;
            
         
               4.
            
            
               „трева“ означава постоянно пасище или временно пасище на по-малко от пет години;
            
         
               5.
            
            
               „план за наторяване“ означава изчисление за планираното използване и наличието на хранителни вещества;
            
         
               6.
            
            
               „отчет за наторяването“ означава баланс на хранителните вещества въз основа на действителното използване и усвояването на хранителните вещества;
            
         
               7.
            
            
               „южни и централни песъчливи почви“ означава почви, указани като южни и централни песъчливи почви съгласно законодателните актове на Нидерландия за изпълнение на Директивата за нитратите;
            
         
               8.
            
            
               „льосови почви“ означава почви, указани като льосови почви съгласно законодателните актове на Нидерландия за изпълнение на Директивата за нитратите.
            
         Член 4
   Общи условия за дерогацията
   Дерогацията се предоставя при следните условия:
   
               1.
            
            
               Нидерландия извършва мониторинг на произведеното количество оборски тор и гарантира, че производството на оборски тор в национален мащаб от гледна точка както на азотното съдържание, така и на фосфорното, няма да нарасне над нивото от 2002 г., съответстващо на 504,4 млн. kg азот и 172,9 млн. kg фосфати.
            
         
               2.
            
            
               Нидерландия установява подобрена стратегия за правоприлагане, която има за цел засилване на спазването на правилата относно политиката на Нидерландия в областта на оборския тор и гарантиране, че се предприемат ефективни последващи действия относно всяка информация, която сочи за ситуации на неспазване.
               Подобрената стратегия за правоприлагане включва най-малко следните елементи:
               
                           а)
                        
                        
                           независима оценка на мащаба и обхвата на случаите на умишлено неспазване на националните правила относно оборския тор. Тази оценка следва да се извърши от компетентните национални органи, които отговарят за инспекциите на националните правила относно оборския тор, заедно с компетентните национални органи, които отговарят за разследването и наказателното преследване на нарушения с наказателен характер;
                        
                     
                           б)
                        
                        
                           определяне на областите за обработване и управление на оборския тор с по-висок риск от умишлено неспазване на националните правила относно оборския тор;
                        
                     
                           в)
                        
                        
                           укрепване на капацитета за инспекции и проверки, който е равен най-малко на 40 % от изисквания капацитет за инспекциите на място на пасищните стопанства, обхванати от разрешенията, посочени в член 10, параграф 2, включително на случаен принцип, и по-добра насоченост на този капацитет към рисковите области за обработване и управление на оборския тор;
                        
                     
                           г)
                        
                        
                           ясна методология за установяването на достатъчно ефективни, пропорционални и възпиращи наказания и санкции.
                        
                     
         Подобрената стратегия за правоприлагане се въвежда и съобщава на Комисията най-късно до 30 септември 2018 г. и се преразглежда, ако е необходимо, въз основа на констатациите, направени в контекста на мерките, посочени в букви а)—г).
   Член 5
   Заявления за разрешение
   1.   Земеделските стопани на пасищни стопанства могат да подадат заявление до компетентните органи за получаване на годишно разрешение за използване на оборски тор от пасящ добитък, съдържащ до 230 kg азот на хектар годишно за южните и централните песъчливи почви и льосовите почви или до 250 kg азот на хектар годишно за други почви.
   2.   Заедно със заявлението, посочено в параграф 1, заявителят представя писмена декларация, че отговаря на условията, определени в членове 7 и 8, и че приема, че използването на торове, както и планът за наторяване и отчетът за наторяването, посочени в член 7, могат да подлежат на контрол.
   Член 6
   Предоставяне на разрешения
   Разрешенията за използване на определено количество оборски тор от пасящ добитък за пасищни стопанства, включително отделян от самите животни оборски тор, съдържащ до 230 kg азот на хектар годишно за южните и централните песъчливи почви и льосовите почви или до 250 kg азот на хектар годишно за други почви, се предоставят при спазване на условията, определени в членове 7 и 8.
   Член 7
   Условия за използване на оборски тор и други торове
   1.   Количеството оборски тор от пасящ добитък, което се прилага всяка година върху земята в пасищните стопанства, включително и от самите животни, не надхвърля количеството оборски тор, съдържащо 230 kg азот на хектар годишно за южните и централните песъчливи почви и льосовите почви или 250 kg азот на хектар годишно за други почви, при спазване на условията, определени в параграфи 2—8. Общите вложени количества азот и фосфати съответстват на нуждите от хранителни вещества на културите и на доставеното количество от почвата. Те не надвишават максималните стандарти за торене, установени в Шестата програма за действие на Нидерландия.
   2.   Не се използват фосфати от химически торове.
   3.   Във всяко пасищно стопанство се изготвя и съхранява план за наторяване. В него се описват сеитбооборотът за земеделската земя и планираното торене с оборски тор и други азотни и фосфатни торове. Най-късно до 30 юни планът за наторяване за първата календарна година вече е на разположение в пасищното стопанство. Планът за наторяване за последващите календарни години вече е на разположение в пасищното стопанство най-късно до 28 февруари.
   4.   Планът за наторяване включва следните елементи:
   
               а)
            
            
               броя на животните в пасищната ферма, описание на помещенията за животни и системата за съхранение на оборски тор, включително обема на наличните съоръжения за съхранение на оборски тор;
            
         
               б)
            
            
               изчисление на произведените в пасищното стопанство количества азот (без загубите от съхранение и складиране) и фосфор от оборски тор;
            
         
               в)
            
            
               плана за сеитбооборота, в който трябва да се посочи площта на парцелите с трева и на парцелите с други насаждения, включително скица, показваща местоположението на отделните парцели;
            
         
               г)
            
            
               очакваните нужди на културите от азот и фосфор;
            
         
               д)
            
            
               количеството и вида на оборския тор, доставен на изпълнителите, и следователно неизползван в пасищното стопанство;
            
         
               е)
            
            
               количеството на внесения оборски тор, използван върху земята в пасищното стопанство;
            
         
               ж)
            
            
               изчисление на приноса от минерализация на органични вещества, бобови растения и атмосферни утайки и количество азот, налично в почвата към момента, в който дадената култура започва да го използва в значителна степен;
            
         
               з)
            
            
               изчисление на приложеното количество азот и фосфор от оборски тор за всеки участък (парцели от пасищното стопанство, които са хомогенни по отношение на отглежданите селскостопански култури и вида на почвата);
            
         
               и)
            
            
               изчисление на приложеното количество азот от химически и други торове за всеки участък;
            
         
               й)
            
            
               изчисления за оценката на спазването на стандартите за максимално торене с азот и фосфор, установени в Шестата програма за действие на Нидерландия.
            
         Планът за наторяване се преразглежда най-късно седем дни след настъпването на евентуални промени в селскостопанските практики в пасищното стопанство.
   5.   Отчет за наторяването за всяка календарна година се изготвя и съхранява за всяко пасищно стопанство. Той се предава на компетентния орган до 31 март на следващата календарна година
   6.   Отчетът за наторяването съдържа следните елементи:
   
               а)
            
            
               площи, заети с културите;
            
         
               б)
            
            
               брой и вид на добитъка;
            
         
               в)
            
            
               специфичен добив на оборски тор от едно животно;
            
         
               г)
            
            
               внесеното от пасищното стопанство количество торове;
            
         
               д)
            
            
               количеството на оборския тор, доставено на изпълнителите и следователно неизползвано в пасищното стопанство, и имената на тези изпълнители;
            
         7.   Анализ на съдържанието на азот и фосфор в почвата се извършва периодично най-малко веднъж на всеки четири години за всяка хомогенна област от стопанството от гледна точка на сеитбооборота и почвените характеристики. Изисква се поне един анализ на всеки пет хектара земя.
   В случай че пасището е разорано с цел неговото подновяване, законоустановеният стандарт за наторяване с азот, посочен в Шестата програма за действие на Нидерландия, се намалява с 50 kg N/ha върху песъчливи и льосови почви след 31 май на всяка календарна година. В случай че пасището е разорано за отглеждането на царевица върху песъчливи или льосови почви, законоустановеният стандарт за наторяване с азот, посочен в Шестата програма за действие на Нидерландия за царевица, се намалява с 65 kg N/ha.
   8.   Оборски тор не се разпръсква през есента преди култивирането на тревата.
   Член 8
   Условия за управление на земята
   1.   Върху песъчливи и льосови почви тревата или другите култури, които осигуряват покривка на почвата през зимата, се засаждат след царевицата.
   2.   Междинните култури не се орат преди 1 февруари.
   3.   Тревата върху песъчливи и льосови почви се оре само през пролетта, с изключение на разораването на пасището с цел неговото подновяване, което може да се извърши най-късно до 31 август.
   4.   След разораването на тревата върху всички видове почва незабавно се засажда култура с високо потребление на азот, а наторяването се извършва въз основа на анализ на почвеното съдържание по отношение на минералния азот и други параметри, които дават ориентир за оценка на освобождаването на азот от минерализация на органични вещества в почвата.
   5.   Ако сеитбооборотът включва бобови или други растения, които усвояват атмосферния азот, наторяването се намалява съобразно това обстоятелство.
   6.   Чрез дерогация от параграф 3 разораването на тревата се разрешава през есента с цел засаждане на цветни луковици.
   Член 9
   Мониторинг
   1.   Компетентните органи гарантират, че се изготвят карти, показващи следното:
   
               а)
            
            
               процента във всяка община на пасищните стопанства, за които са издадени разрешения;
            
         
               б)
            
            
               процента във всяка община на селскостопанските животни, за които са издадени разрешения;
            
         
               в)
            
            
               процента във всяка община на земеделската земя, за която са издадени разрешения.
            
         Тези карти се актуализират всяка година.
   2.   На местата за наблюдение в пасищните стопанства, за които са издадени разрешения, компетентните органи създават и поддържат мрежа за наблюдение за вземане на проби от почвените води, потоците, плитките подземни води и дренажните води. Чрез мрежата за наблюдение се осигуряват данни за концентрацията на нитрати и фосфор във водите, които напускат зоната на кореновите системи и навлизат в системата на подземните и повърхностните води.
   3.   Мрежата за наблюдение обхваща най-малко 300 стопанства, за които са издадени разрешения, и е представителна за всеки вид почва (глинеста, торфена, песъчлива и песъчливо-льосова), практиките за наторяване и сеитбооборота. Съставът на мрежата за наблюдение не може да се променя през целия период на прилагане на настоящото решение.
   4.   Компетентните органи извършват проучвания и постоянен анализ на съдържанието на хранителни вещества, които предоставят данни за местното земеползване, за сеитбооборота и за селскостопанските практики в пасищните стопанства, за които са издадени разрешения. Тази информация може да се използва за изчисляване по зададен модел на степента на проникване на нитрати в почвата и загубите на фосфор от площите, върху които се прилагат до 230 kg или до 250 kg азот на хектар годишно от оборски тор от пасящ добитък.
   5.   Компетентните органи извършват засилено наблюдение на водите в селскостопанските водосборни области в песъчливи почви.
   Член 10
   Проверки и инспекции
   1.   Компетентните органи извършват административни проверки по отношение на всички заявления за разрешение за оценката на съответствието с условията, определени в членове 7 и 8. Когато се докаже, че тези условия не са изпълнени, заявлението се отхвърля и заявителят се уведомява за причините за отказа.
   Компетентните органи извършват административни проверки за най-малко 5 % от пасищните стопанства, за които са издадени разрешения, по отношение на земеползването, броя на добитъка и производството на оборски тор.
   2.   Компетентните органи изготвят програма за провеждане на инспекции на място, основани на риска и с подходяща честота, в пасищните стопанства, за които са издадени разрешения, като вземат предвид резултатите от контрола през предходните години и резултатите от общия контрол на случаен принцип на прилагането на законодателството за изпълнение на Директива 91/676/ЕИО, както и всяка друга информация, която би могла да показва неспазване на условията, определени в членове 7 и 8.
   Инспекциите на място се извършват в най-малко 5 % от пасищните стопанства, за които са издадени разрешения, за да се оцени съответствието с условията, определени в членове 7 и 8. Тези инспекции се допълват от инспекциите и проверките, посочени в член 4, параграф 2, буква в).
   3.   Когато през дадена година се установи, че пасищно стопанство, за което е издадено разрешение, не е отговаряло на условията, определени в членове 7 и 8, на притежателя на разрешението се налага глоба в съответствие с националните правила и той не е допустим за получаване на разрешение през следващата година.
   4.   На компетентните органи се предоставят необходимите правомощия и средства за проверка на спазването на условията на дадено разрешение, предоставено съгласно настоящото решение.
   Член 11
   Докладване
   1.   Най-късно до 30 юни всяка година компетентните органи представят на Комисията доклад, съдържащ следната информация:
   
               а)
            
            
               данни, свързани с наторяването във всички пасищни стопанства, които са обхванати от разрешения, включително информация относно добивите и видовете почва;
            
         
               б)
            
            
               тенденции в броя на добитъка за всяка категория добитък в Нидерландия и в пасищните стопанства, за които са издадени разрешения;
            
         
               в)
            
            
               тенденции в производството на оборски тор в национален мащаб от гледна точка на азота и фосфатите в оборския тор;
            
         
               г)
            
            
               обобщение на резултатите от проверките, свързани с коефициентите на отделяне за оборски тор от свине и домашни птици на национално равнище;
            
         
               д)
            
            
               картите, посочени в член 9, параграф 1;
            
         
               е)
            
            
               резултатите от наблюдението на водите, включително информация относно тенденциите в качеството на подземните и повърхностните води, както и въздействието на предоставената в настоящото решение дерогация върху качеството на водите;
            
         
               ж)
            
            
               информацията относно концентрацията на нитрати и фосфор, посочена в член 9, параграф 2;
            
         
               з)
            
            
               резултатите от засиления мониторинг на водите, посочен в член 9, параграф 5;
            
         
               и)
            
            
               резултатите от проучванията на местното земеползване, сеитбооборота, както и селскостопанските практики, посочени в член 9, параграф 4;
            
         
               й)
            
            
               резултатите от изчисленията въз основа на съответен модел, посочени в член 9, параграф 4;
            
         
               к)
            
            
               оценка на изпълнението на условията за разрешенията, посочени в членове 7 и 8, въз основа на проверките, извършвани на равнището на отделните стопанства, както и информация относно неизрядните стопанства, въз основа на резултатите от административните проверки и инспекции, посочени в член 10;
            
         
               л)
            
            
               резултатите от подобрената стратегия за правоприлагане, посочена в член 4, по-специално по отношение на намаляването на случаите на неспазване.
            
         2.   Когато е приложимо, съдържащите се в доклада пространствени данни отговарят на разпоредбите на Директива 2007/2/ЕО. При събирането на необходимите данни Нидерландия използва, когато е целесъобразно, информацията, генерирана в рамките на интегрираната система за администриране и контрол, създадена в съответствие с член 67, параграф 1 от Регламент (ЕС) № 1306/2013.
   Член 12
   Период на прилагане
   Настоящото решение се прилага до 31 декември 2019 г.
   Член 13
   Адресат
   Адресат на настоящото решение е Кралство Нидерландия.
   
      Съставено в Брюксел на 31 май 2018 година.
      
         
            За Комисията
         
         Karmenu VELLA
         
            Член на Комисията
         
      
   
   
      (1)  ОВ L 375, 31.12.1991 г., стр. 1.
   
      (2)  Решение 2005/880/ЕО на Комисията от 8 декември 2005 г. за предоставяне на поисканата от Нидерландия дерогация по силата на Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 324, 10.12.2005 г., стр. 89).
   
      (3)  Решение 2010/65/ЕС на Комисията от 5 февруари 2010 г. за изменение на Решение 2005/880/ЕО за предоставяне на дерогация по искане на Нидерландия съгласно Директива 91/676/ЕИО на Съвета относно опазване на водите от замърсяване с нитрати от селскостопански източници (ОВ L 35, 6.2.2010 г., стр. 18).
   
      (4)  Решение за изпълнение 2014/291/ЕС на Комисията от 16 май 2014 г. за предоставяне на поисканата от Нидерландия дерогация в съответствие с Директива 91/676/ЕИО на Съвета за опазване на водите от замърсяване с нитрати от селскостопански източници (ОВ L 148, 20.5.2014 г., стр. 88).
   
      (5)  Закон на Нидерландия за торовете (Meststoffenwet), членове 19 и 20
   
      (6)  Закон на Нидерландия за торовете (Meststoffenwet), членове 33а—33 г.
   
      (7)  Закон на Нидерландия за торовете (Meststoffenwet), член 21б.
   
      (8)  Евростат, юни 2017 г.
   
      (9)  Евростат, юни 2017 г.
   
      (10)  Директива 2008/99/ЕО на Европейския парламент и на Съвета от 19 ноември 2008 година относно защитата на околната среда чрез наказателно право (ОВ L 328, 6.12.2008 г., стр. 28).
   
      (11)  Директива 2000/60/EО на Европейския ларламент и на Съвета от 23 октомври 2000 година за установяване на рамка за действията на Общността в областта на политиката за водите (ОВ L 327, 22.12.2000 г., стр. 1).
   
      (12)  Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (ОВ L 108, 25.4.2007 г., стр. 1).
   
      (13)  Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (ОВ L 347, 20.12.2013 г., стр. 549).